So lyk Mars-helikopter se 1ste foto | Netwerk24
08 April 2021 18:14
Dié foto is nie die eerste kleurfoto van Mars nie, maar wel die eerste een wat die Mars-helikoptertjie Ingenuity geneem het. Twee wiele van die Perseverance, die Marstuig waarop Ingenuity op die planeet aangekom het, is op die foto sigbaar. Foto: Nasa
Die Mars-helikoptertjie Ingenuity gaan nou wel nie 'n fotografie-kompetisie wen met sy eerste kleurfoto van die Rooi Planeet nie, maar dit wys darem dat hy sy man staan in temperature van -90 °C.
Die Amerikaanse ruimteagentskap, Nasa, het die foto Maandag uitgereik.
Space.com berig die foto wys die vloer van die Jezero-krater op Mars en 'n gedeelte van twee wiele van die Perseverance, die ruimtetuig waarmee die Ingenuity na Mars vervoer is.
Oor die volgende paar dae gaan Perseverance ry na 'n ligging wat as die Van Zyl-uitkykpunt bekend staan. Hiervandaan is daar 'n goeie uitsig op die vliegveld wat wetenskaplikes vir Ingenuity gekies het. As alles volgens plan verloop, sal die helikoptertjie, wat sowat 1,8 kg weeg, Sondag sy eerste vlug bokant Mars uitvoer.
Die Van Zyl-uitkykpunt is genoem na die Namibiese wetenskaplike dr. Japie van Zyl wat in Augustus verlede jaar op die ouderdom van 63 jaar aan 'n hartaanval dood is. Van Zyl was 33 jaar lank verbonde aan Nasa se Vuurpylaandrywingslaboratorium in Pasadena, Kalifornië, voordat hy in 2019 daar weg is. Ingenuity was een van sy laaste projekte vir Nasa.
Volgens Nasa is die doel van Ingenuity se vlug om vas te stel of dit 'n haalbare manier is om Mars te verken.
Indien Ingenuity goed vaar in sy vyf beplande toetsvlugte oor die volgende maand, kan toekomstige missies na die planeet soortgelyke helikopters insluit as verkenners vir Marstuie en as ontdekkers in eie reg.
CNet.com berig die bittere koue op Mars kon Ingenuity se sensitiewe elektronika en batterye beskadig het, maar dit is deur isolasie, verwarmers en voldoende batterykrag beskerm.
Nasa hoop dat die foto's wat Ingenuity op sy toetsvlugte neem, 'n hoër resolusie sal hê as die eerste foto wat hy geneem het.